**Ministru kabineta noteikumu projekta**

**„Grozījumi Ministru kabineta 2020.gada 9.jūnija noteikumos Nr.360 „Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2020.gada 9.jūnija noteikumos Nr.360 „Epidemioloģiskās drošības pasākumi Covid-19 infekcijas izplatības ierobežošanai”” (turpmāk – Projekts) mērķis ir atļaut veidot apvienotās grupas pirmsskolas izglītības iestādēs 2021.gada vasaras mēnešos, kā arī atļaut klātienes iestājpārbaudījumu norisi pamata un vidējās izglītības pakāpē. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots, pamatojoties uz Epidemioloģiskās drošības likuma 11.pantu un 3.panta pirmās daļas 8.punktu un Covid-19 infekcijas izplatības pārvaldības likuma 6.6.pantu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. No 2021. gada 21. maija līdz 6. jūnijam Latvijā (Rīgā) norisināsies 2021. gada pasaules čempionāts hokejā vīriešiem (turpmāk – čempionāts), kurā piedalīsies 16 pasaulē labākās hokeja izlases, kas kopumā aizvadīs 64 spēles. Čempionāta laikā tā dalībnieki, ievērojot īpaši čempionātam izstrādāto čempionāta Covid-19 drošības protokolu, ārpus treniņiem un spēlēm, uzturēsies viesnīcā, kur arī ir paredzēts nodrošināt dalībnieku ēdināšanu. MK noteikumu Nr.360 20. punkts nosaka, ka sabiedriskās ēdināšanas vietās atļauts ēdienu izsniegt tikai līdzņemšanai. Izņēmumi no minētā noteikuma ir attiecināmi tikai uz sabiedriskās ēdināšanas pakalpojumiem ārtelpās, kā arī ražošanas uzņēmumiem, kur tas nav iespējams, vienlaikus arī nosakot ražošanas uzņēmumu darbinieku ēdināšanai specifiskus nosacījumus (tai skaitā, ka ēdināšanas laikā pie viena galdiņa atrodas tikai viena persona un starp galdiņiem ir divu metru distance). Čempionāta dalībnieki nav pielīdzināmi ražošanas uzņēmumu darbiniekiem, tādēļ uz viņu ēdināšanu šobrīd ir attiecināmi vispārējie noteikumi par ēdiena izsniegšanu tikai līdzņemšanai (faktiski individuāla ēšana viesnīcas numurā). Turklāt ne visi no ražošanas uzņēmumu darbinieku ēdināšanas nosacījumiem būtu piemērojami arī čempionāta dalībnieku ēdināšanai, ņemot vērā sporta komandu režīma specifiku. Atzīmējams, ka saskaņā ar čempionāta Covid-19 drošības protokolu čempionāta dalībniekiem ir izvirzīti īpaši stingri noteikumi, tai skaitā ir paredzēta regulāra dalībnieku testēšana, noteikta pārvietošanās kārtība un maršruti, komandu savstarpēja saskare iespējama tikai spēles laikā u.tml. Vienlaikus komandas dalībnieki treniņu un spēļu laikā (tai skaitā ģērbtuvēs) objektīvu iemeslu dēļ uzturas kopā, tomēr saglabājot kontaktus tikai komandas (spēlētāju, treneru, apkalpojošo sporta darbinieku) „burbuļa” ietvaros. Tādēļ uz čempionāta dalībnieku ēdināšanu noteiktas personu grupas (arī komandas) ietvaros, kurai ir objektīva ikdienas saskare, ir attiecināmi nosacījumi par ēšanu vienas mājsaimniecības vai ražošanas uzņēmumu grupu plūsmas ietvaros, vienlaikus ņemot vērā čempionāta specifiku. Izskatot šo jautājumu ar Ministru kabineta 2018. gada 10. jūlija rīkojumu Nr. 313 „Par rīcības komitejas izveidi 2021. gada pasaules čempionāta hokejā vīriešiem organizēšanas uzraudzībai” (ar grozījumiem) izveidotās Rīcības komiteja 2021. gada 6. maija sēdē, tika atbalstīts priekšlikums izdarīt grozījumus MK noteikumos Nr.360, lai čempionāta dalībniekus to uzturēšanās vietā viena „burbuļa” ievaros varētu ēdināt kopā. Ievērojot minēto, izstrādātais Ministru kabineta noteikumu projekts paredz noteikt, ka MK noteikumu Nr.360 20. punktā minētais ierobežojums neattiecas uz čempionāta dalībnieku ēdināšanu to uzturēšanās vietā, nodrošinot, ka personu grupu plūsmas, kurām nav ikdienas saskares, fiziski nepārklājas.2. Izglītības likuma 52.panta pirmās daļas 2.punktā noteikts, ka pedagogam ir tiesības saņemt valsts garantētu apmaksātu ikgadējo astoņu nedēļu atvaļinājumu.Pirmsskolas izglītības programmas tiek īstenotas visu gadu bez noteiktiem brīvlaikiem, savukārt Ministru kabineta 2018.gada 21.novembra noteikumu Nr.716 “Noteikumi par valsts pirmsskolas izglītības vadlīnijām un pirmsskolas izglītības programmu paraugiem” 1. un 4.pielikuma 10.punkts, kā arī 2.pielikuma 11.punkts nosaka, ka pirmsskolas mācību satura apguvi plāno un īsteno pirmsskolas pedagogs vai pirmsskolas pedagogs regulārā sadarbībā ar citiem speciālistiem, iesaistot vecākus vai bērna likumiskos pārstāvjus bērna mācīšanās atbalstam. Minētais nozīmē to, ka pirmsskolas mācību satura apguvē vienmēr ir iesaistīts arī pirmsskolas pedagogs, un to nevar īstenot tikai atbalsta personāls (aukle, skolotāja palīgs). Ņemot vērā to, ka vairums pedagogu, tai skaitā pirmsskolas pedagogu, atvaļinājumā dodas tieši vasaras mēnešos, prakse rāda, ka šādos gadījumos tiek veidotas apvienotās pirmsskolas izglītības grupas, turklāt ne tikai konkrētās izglītības iestādes ietvaros, bet arī sadarbībā ar citām izglītības iestādēm, kas atrodas attiecīgajā pašvaldībā, jo atsevišķos gadījumos attiecīgā pirmsskolas izglītības iestāde uz laiku tiek slēgta.Līdz ar to, grozījumi paredz noteikt, ka 2021. gada vasaras mēnešos pieļaujama pirmsskolas izglītības programmas īstenošana apvienotās grupās, vienlaikus epidemioloģisko apsvērumu dēļ nosakot arī grupas lieluma ierobežojumu – līdz 24 bērniem apvienotajā grupā. Tāpat, lai nodrošinātu apvienoto grupu sastāva nemainību un novērstu nepamatotu krustošanos, grozījumi paredz, ka nav pieļaujama bērnu mainīšana starp grupām. 3. No Vispārējās izglītības likuma 31.panta otrās daļas izriet, ka valsts ģimnāzijas, uzņemot izglītojamos pamatizglītības otrā posma (7.-9.klase) izglītības programmā, ar dibinātāja atļauju ir tiesīgas rīkot iestājpārbaudījumus, kā arī, ja pašvaldībā ir vairākas valsts ģimnāzijas, pašvaldība ir tiesība organizēt vienotus iestājpārbaudījumus. No Vispārējās izglītības likuma 41.panta otrās daļas izriet, ka valsts, pašvaldību un valsts augstskolu vispārējās vidējās izglītības iestādes, uzņemot izglītojamos vispārējās vidējās izglītības programmā, ar dibinātāja atļauju ir tiesīgas rīkot iestājpārbaudījumus. Vienlaikus, atbilstoši grozījumiem Covid-19 infekcijas izplatības pārvaldības likumā, kas stājās spēkā 2021.gada 6.maijā, tā 45.pants tika papildināts ar ceturto daļu, no kuras izriet, ja pašvaldības teritorijā ir vairākas pašvaldības vispārējās vidējās izglītības iestādes, uzņemot izglītojamos vispārējās vidējās izglītības programmā 2021./2022. mācību gadā, pašvaldība ir tiesīga organizēt vienotus iestājpārbaudījumus.Ņemot vērā to, ka Izglītības un zinātnes ministrijā ir saņemta informācija, ka iestājpārbaudījumu specifikas dēļ tos nav iespējams īstenot attālināti, ir nepieciešams noteikt regulējumu par drošības pasākumiem iestājpārbaudījumu īstenošanai klātienē. Tāpat Izglītības un zinātnes ministrijā ir saņemta informācija, ka iestājpārbaudījumi pārsvarā varētu notikt jūnija mēnesi, Rīgas pilsētā pirmajam iestājpārbaudījumam notiekot 2021.gada 29.maijā (lai epidemioloģisko apsvērumu dēļ pēc iespējas novērstu centralizēto eksāmenu un iestājpārbaudījumu kārtošanu vienā laika periodā. Rīgā plānotie iestājpārbaudījumu norises laiki:* Rīgas valsts ģimnāziju 10. klasēs iestājpārbaudījums tiks organizēts **2021. gada 29. maijā** (prognozējamais dalībnieku skaits ap 1500 dalībniekiem);
* Rīgas valsts ģimnāziju 7. klasēs iestājpārbaudījums tiks organizēts **2021. gada 8. jūnijā** (prognozējamais dalībnieku skaits ap 1500 dalībniekiem);
* Rīgas vidusskolu 10. klasēs, iestājpārbaudījums tiks organizēts **2021. gada 10. jūnijā** (prognozējamais dalībnieku skaits ap 3000 dalībniekiem).

Grozījumi paredz, ka, uzņemot izglītojamos formālās izglītības programmās pamata un vidējās izglītības pakāpē, iestājpārbaudījuma norises telpā iespējams atrast ne vairāk kā 10 izglītojamiem (pedagogus, kas veic iestājpārbaudījuma norises uzraudzību, neiekļaujot šajā personu skaitā). Vienlaikus, protams, tas neatbrīvo no pienākuma ievērot noteikumos Nr.360 noteiktās distancēšanās prasības (divi metri). Tāpat iestājpārbaudījuma norises telpā un ārpus tās lietojami mutes un deguma aizsegi. Papildu drošības nolūkā grozījumi paredz arī Covid-19 testu veikšanu. Ņemot vērā to, ka lielāko Latvijas pilsētu pašvaldībās (it īpaši Rīgā) plānots salīdzinoši liels personu skaits, kas kārtos iestājpārbaudījumus, nav uzskatāms par efektīvu vienas izglītības iestādes ietvaros veikt lielam skaitam personu Covid-19 testus. Līdz ar to no grozījumiem izriet, ka, lai personas piedalītos iestājpārbaudījuma norisē klātienē (gan iestājpārbaudījumu kārtotāji, gan novērotāji), tām pēdējo 72 stundu laikā pirms iestājpārbaudījuma ir veikts Covid-19 tests un tas ir negatīvs (pieaugušie jau ir iekļauti Veselības ministrijas noteiktajā testēšanas algoritmā). Covid-19 testu var neveikt personas, kas dokumentāri var pierādīt, ka pēdējo triju mēnešu laikā bijušas inficētas ar SARS CoV-2 un vairs nerada inficēšanās risku apkārtējiem. Covid-19 testu neveic personas, kas dokumentāri var pierādīt, ka ir pilnībā vakcinējušās pret Covid-19 infekciju.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Veselības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz pirmsskolas izglītības iestādēm, kā arī personām, kuras kārtos iestājpārbaudījumus pamata un vidējās izglītības iestādēs. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Pasākumi tiks īstenoti esošā valsts budžeta ietvaros |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības ministrija, Izglītības un zinātnes ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministre I.Šuplinska

Vizē:

Valsts sekretārs J. Volberts

Kārkliņš, 67047840

raimonds.karklins@izm.gov.lv